ຮອງນາຍົກລັດຖະມົນຕີ ເວືອງດີງເຫວ້ ຕ້ອນຮັບຮອງປະທານທະນາຄານໂລກຮັບຜິດຊອບພາກພື້ນອາຊີ-ປາຊີຟິກ
ທ່ານຮອງນາຍົກລັດຖະມົນຕີ ຫວຽດນາມ ເວືອງດີງເຫວ້
ຕ້ອນຮັບທ່ານນາງ Victoria Kwa Kwa
(ພາບ: ສຳນັກຂ່າວສານຫວຽດນາມ)
ທີ່ການຕ້ອນຮັບທ່ານນາງ Victoria Kwa Kwa ຮອງປະທານທະນາຄານໂລກຮັບຜິດຊອບພາກພື້ນ ອາຊີ - ປາຊີຟິກ ໃນຕອນບ່າຍວັນທີ 02/06, ຢູ່ສຳນັກງານລັດຖະບານ, ທ່ານຮອງນາຍົກລັດຖະມົນຕີ ຫວຽດນາມ ເວືອງດີງເຫວ້ ໃຫ້ຮູ້ວ່າ: ລັດຖະບານ ຫວຽດນາມ ຕີລາຄາສູງ ແລະ ນັບຖືບັນດາການໜູນຊ່ວຍອັນລ້ຳຄ່າຂອງທະນາຄານໂລກສຳລັບ ຫວຽດນາມ ໃນໄລຍະຜ່ານມາ, ໄດ້ປະກອບສ່ວນຊ່ວຍ ຫວຽດນາມ ບັນລຸໄດ້ຜົນງານຫລາຍຢ່າງພໍສົມຄວນກ່ຽວກັບການພັດທະນາເສດຖະກິດ - ສັງຄົມ ຄືປະຈຸບັນ. ທ່ານຮອງນາຍົກລັດຖະມົນຕີຖືວ່າ: ໃນແຜນນະໂຍບາຍເຊື່ອມໂຍງ, ເລື່ອງເຂົ້າຮ່ວມບັນດາສັນຍາການຄ້າເສລີ, ພິເສດແມ່ນສັນຍາຄູ່ຮ່ວມມືຂ້າມປາຊີຟິກ (TPP) ຈະສ້າງໃຫ້ກາລະໂອກາດຫລາຍຢ່າງ ແຕ່ກໍ່ວາງອອກບັນດາສິ່ງທ້າທາຍໃໝ່ໃຫ້ ຫວຽດນາມ. ດັ່ງນັ້ນ, ຫວຽດນາມ ປາດຖະໜາວ່າທະນາຄານໂລກຈະສືບຕໍ່ໜູນຊ່ວຍ ເພື່ອໃຫ້ ຫວຽດນາມ ໄດ້ຊົມໃຊ້ປະໂຫຍດຫລາຍສຸດຈາກສັນຍານີ້, ເພື່ອແນໃສ່ຮັບໃຊ້ການພັດທະນາເສດຖະກິດ - ສັງຄົມແບບຍືນຍົງ. ຕາມທ່ານຮອງນາຍົກລັດຖະມົນຕີແລ້ວ, ຫວຽດນາມ ພວມຊອກຫາມາດຕະການຍູ້ໄວການແກ້ໄຂໜີ້ເສຍ, ສືບຕໍ່ສ້າງໂຄງປະກອບບັນດາອົງການສິນເຊື່ອຄືນໃໝ່, ແກ້ໄຂບັນດາອົງການສິນເຊື່ອອ່ອນດ້ອຍຢ່າງມີປະສິດທິຜົນ. ນີ້ແມ່ນບັນຫາທີ່ຍາກ ແລະ ຫວຽດນາມ ປາດຖະໜາຢາກໄດ້ຮັບຄຳປຶກສາຈາກທະນາຄານໂລກ. ທ່ານຮອງນາຍົກລັດຖະມົນຕີກໍ່ສະແດງຄວາມຫວັງວ່າ ທະນາຄານໂລກຈະຊ່ວຍ ຫວຽດນາມ ພັດທະນາຕະຫລາດພັນທະບັດວິສາຫະກິດໂດຍໄວ, ກໍ່ສ້າງກົນໄກ ເພື່ອສາມາດລະດົມແຫຼ່ງກຳລັງຂອງສັງຄົມ.
ສ່ວນທ່ານນາງ Victoria Kwa Kwa ຮອງປະທານທະນາຄານໂລກຮັບຜິດຊອບພາກພື້ນອາຊີ - ປາຊີຟິກ ສະເໜີໃນໄລຍະຈະມາເຖິງ, ບັນຫາສຳຄັນແມ່ນຮັບປະກັນເສດຖະກິດມະຫາພາກ, ບໍລິຫານນະໂຍບາຍຕາມກົນໄກການຕະຫລາດຫລາຍກ່າວອີກ, ນັບທັງນະໂຍບາຍເງິນຕາ, ອັດຕາແລກປ່ຽນເງິນຕ່າຕ່າງປະເທດ, ຮັບປະກັນຄວາມດຸ່ນດ່ຽງລະຫວ່າງຈຸດໝາຍເຕີບໂຕ ແລະ ເສດຖະກິດມະຫາພາກເປັນປົກກະຕິ. ທະນາຄານໂລກພ້ອມແລ້ວທີ່ຈະຮ່ວມເດີນທາງ, ຮ່ວມມືກັບບັນດາອົງການກ່ຽວຂ້ອງຂອງ ຫວຽນດາມ ເພື່ອແກ້ໄຂບັນດາບັນຫາທີ່ກ່ຽວຂ້ອງເຖິງນະໂຍບາຍປີການເງິນ ແລະ ເງິນຕາ.
(ແຫຼ່ງຄັດຈາກ VOV)